Foto: Google Maps/Instagram

AUTOBUSNO stajalište u Ulici Gornje Prekrižje u smjeru sjevera nedavno je premješteno nekoliko desetaka metara sjevernije. Stajalište se dosad nalazilo točno ispred vile nogometaša Darija Srne, a iz nadležnog Gradskog ureda za promet ne žele potvrditi da je upravo on tražio da se stanica pomakne zbog buke.

Kako bilo, na teren su izašli stručnjaci i iznenada procijenili da je sve ove godine stanica bila opasna.

"Autobusno stajalište u Ulici Gornje Prekrižje, 30 metara sjevernije od stuba Vilima Svečnjaka, uspostavljeno je temeljem održanog komisijskog očevida na kome su bili nazočni predstavnici Gradske četvrti Gornji grad - Medveščak, MUP-a, PUZ-a, Službe za sigurnost cestovnog prometa, ZET-a i ovog Gradskog ureda. Zaključeno je da postojeća lokacija ne zadovoljava prometno-tehničke uvjete i sigurnost putnika na autobusnoj liniji 102 Britanski trg - Mihaljevac. Rješenjem od 22. 5. 2017. godine, autobusno stajalište premješteno je 30 metara sjevernije od stuba Vilim Svečnjaka", pojasnili su za Index iz zagrebačkog Gradskog ureda za promet.

Tekst se nastavlja ispod oglasa

Objavu dijeli darijosrna (@darijosrna) Lip 3, 2017 u 3:12 PDT

Dodali su i da je zbog povećanja zone sigurnosti stajališta, uspostavljen novi pješački prijelaz uz dodatnu vertikalnu signalizaciju.

Na pitanje je li moguće vratiti stanicu na staro mjesto ako Srnini susjedi to zatraže peticijom, nisu željeli odgovoriti.

Bivši kapetan Vatrenih, ne tako davno, kupio je vilu površine 1200 metara kvadratnih, izgrađenu 2007. godine. Prema podacima agencije koja je vilu prodavala, opremljena je s osam spavaćih soba, sobom za igru, vinotekom i bazenom, a kao jedna od prednosti navedena je upravo blizina autobusne stanice.